മേഘാലയ മുഖ്യമന്ത്രിയുടെ സ്വകാര്യ വസതി ആക്രമിച്ചു സംസ്ഥാനത്ത് രണ്ട് ദിവസത്തെ കര്ഫ്യൂ ഷില്ലോങ്ങ്: മേഘാലയ മുഖ്യമന്ത്രി കോണ്റാഡ് സാങ്ങ്മയുടെ സ്വകാര്യ വസതിക്ക് നേരെ പെട്രോള് ബോംബുകള് എറിഞ്ഞു. മുന് വിമത നേതാവിന്റെ മരണത്തില് അക്രമം പൊട്ടിപ്പുറപ്പെട്ടതിനെ തുടര്ന്നാണ് സംഭവം. ഷില്ലോങ്ങില് രണ്ട് ദിവസത്തെ കര്ഫ്യൂ പ്രഖ്യാപിച്ചു. നശീകരണവും തീവെപ്പും റിപ്പോര്ട്ട് ചെയ്യപ്പെട്ടതിനെ തുടര്ന്ന് സംസ്ഥാനത്തിന്റെ പല ഭാഗങ്ങളിലും മൊബൈല് ഇന്റര്നെറ്റ് സേവനങ്ങളും വിച്ഛേദിക്കപ്പെട്ടു. മുഖ്യമന്ത്രി അദ്ദേഹത്തിന്റെ ഔദ്യോഗിക വസതിയിലായിരുന്നു താമസിച്ചിരുന്നത്. സംഭവത്തില് ആര്ക്കും പരിക്കുകളില്ല. അസമില് നിന്നുള്ള ഒരു വാഹനവും ഷില്ലോങ്ങില് വെച്ച് ആക്രമിക്കപ്പെട്ടു. ഡ്രൈവറിന് ഗുരുതരമായി പരിക്കേറ്റു. നഗരത്തിന്റെ വിവിധ ഭാഗങ്ങളില് കല്ലേറുകള് നടന്നതുള്പ്പടെ നിരവധി അക്രമ സംഭവങ്ങളും റിപ്പോര്ട്ട് ചെയ്യപ്പെട്ടിട്ടുണ്ട്. ക്രമസമാധാന പ്രശ്നങ്ങള് കാരണം ഷില്ലോങ്ങില് കര്ഫ്യൂ ഏര്പ്പെടുത്തിയിട്ടുണ്ട്. കര്ഫ്യൂ തുടരുന്നതുവരെ അസമില് നിന്നുള്ളവര് ഷില്ലോങ്ങിലേക്ക് പോകരുതെന്ന് അസം പോലീസ് സ്പെഷ്യല് ഡിജിപി ജിപി സിംഗ് ട്വീറ്ററിലൂടെ അറിയിച്ചു.